गर्मियों में घर पर खुद बनाएं क्ले फेस पैक और मास्क, 15 मिनट में चांद सा चमकेगा चेहरा
स्वास्थ्य और सौंदर्य को निखारने के लिए सदियों से मिट्टी का उपयोग किया जा रहा है। ब्यूटी एक्सपर्ट शहनाज हुसैन प्राचीन क्ले थेरेपी के कुछ आसान घरेलू नुस्खे बता रही हैं।
खूबसूरती निखारने के लिए लिए महंगे कॉस्मेटिक्स की कोई जरूरत नहीं, मिट्टी से घर पर ही चेहरे की सुंदरता बढ़ाई जा सकती है। स्वास्थ्य और सौंदर्य को निखारने के लिए सदियों से मिट्टी का उपयोग किया जा रहा है। ब्यूटी एक्सपर्ट शहनाज हुसैन प्राचीन क्ले थेरेपी के कुछ आसान घरेलू नुस्खे बता रही हैं।
मिट्टी का इस्तेमाल सदियों से सुंदरता निखारने और बीमारियों के इलाज में किया जाता रहा है। आपने ‘डेड सी क्ले’ के बारे में सुना होगा, जिसमें भरपूर मिनरल्स और बेहतरीन हीलिंग क्वालिटीज हैं। मुल्तानी मिट्टी एक प्राकृतिक मिट्टी है, जिसका उपयोग घरेलू पैक बनाने के लिए बड़े पैमाने पर किया जाता है। ये मिनटों में त्वचा की खूबसूरती बढ़ाती है, साथ ही इसमें हीलिंग गुण भी होते हैं।
मुल्तानी मिट्टी स्किन से एक्स्ट्रा ऑयल हटाकर स्किन की रंगत निखारती है। यह मुंहासे और फोड़े फुंसियों को नियंत्रित करने में मदद करती है। मुल्तानी मिट्टी त्वचा से विषाक्त पदार्थों और अशुद्धियों को अवशोषित कर सकती है, जिससे चेहरा चमकने लगता है।
मुल्तानी मिट्टी हर स्किन के लिए है फायदेमंद 
बढ़ते प्रदूषण के कारण त्वचा पर धूल-मिट्टी, मुंहासे, डेड स्किन, फोड़े फुंसियां होने लगती हैं। ऐसे में मुल्तानी मिट्टी का कूलिंग इफेक्ट और मिनरल त्वचा को आराम पहुंचाते हैं और उसकी खोई रंगत लौटाते हैं।
मुल्तानी मिट्टी का फेस पैक या मास्क स्किन के लिए आदर्श ब्यूटी ट्रीटमेंट हैं, ये स्किन को टोन और टाइट भी करते हैं।
अलग अलग मिनरल्स के कारण मुल्तानी मिट्टी अलग-अलग रंगों में आती है। सफेद मिट्टी में काओलिन होता है। यह बहुत सॉफ्ट होती है इसलिए इस मिट्टी का सबसे ज्यादा उपयोग किया जाता है। सेंसिटिव स्किन वालों के लिए भी ये मिट्टी बहुत उपयोगी है।
सफेद मिट्टी स्किन को सॉफ्ट बनाती है, इसमें एंटीसेप्टिक गुण भी होते हैं। मुल्तानी मिट्टी वाइट या हल्के बेज कलर की होती है और इसमें कई मिनरल्स होते हैं। ऑयली स्किन के लिए यह बहुत फायदेमंद है।
नॉर्मल, ड्राई या ऑयली स्किन के अनुसार मुल्तानी मिट्टी में अलग अलग चीजें मिलाई जाती हैं ताकि त्वचा को पूरा फायदा मिले। आमतौर पर मुल्तानी मिट्टी के फेस पैक या मास्क में शहद, एलोवेरा, फ्रूट्स के पल्प मिलाये जाते हैं ताकि फेस पैक में मॉइस्चराइजिंग तत्व भी मिल जाएं।
ऑयली स्किन के लिए फेस पैक 
तैलीय त्वचा के लिए मुल्तानी मिट्टी को गुलाब जल में मिलाकर पेस्ट बना लें। होंठों और आंखों के आस-पास के एरिया को बचाते चेहरे पर लगाएं। जब यह सूख जाए तो धो लें।
पिंपल्स में फायदेमंद मुल्तानी मिट्टी 
मुहांसे वाली त्वचा के लिए मुल्तानी मिट्टी को चंदन के पेस्ट, गुलाब जल और नीम की पत्तियों के पाउडर के साथ मिलाकर पेस्ट बना लें। इसे चेहरे और गले पर लगाएं और सूख जाने पर धो लें।
मुंहासों के दाग-धब्बे से छुटकारा 
मुहांसे के निशान के लिए मुल्तानी मिट्टी में एक चम्मच नींबू का रस और गुलाब जल मिलाकर पेस्ट बना लें। चेहरे पर लगाएं। जब यह सूख जाए तो धो लें।
ऑयली स्किन के लिए मुल्तानी मिट्टी का फेस पैक 
तैलीय त्वचा के लिए 1 चम्मच केओलिन क्ले को एलोवेरा जेल के साथ मिलाकर पेस्ट बना लें। होंठों और आंखों के आसपास के एरिया को बचाते हुए चेहरे पर लगाएं। 15 मिनट बाद इसे सादे पानी से धो लें। अगर मुंहासे हैं तो फेस पैक में 2 बूंद टी ट्री ऑयल मिला दें।
ड्राई स्किन के लिए मुल्तानी मिट्टी का फेस पैक 
रूखी त्वचा के लिए 2 चम्मच काओलिन क्ले पाउडर को एक चम्मच शहद और दही के साथ मिलाकर एक पेस्ट बनाएं। चेहरे और गले की स्किन पर लगाएं और सूखने पर सादे पानी से धो लें।
फोड़े-फुंसी वाली स्किन के लिए फेस पैक 
2 चम्मच केओलिन क्ले पाउडर, 2 चम्मच गुलाब जल, आधा चम्मच शुद्ध ग्लिसरीन और एक चुटकी हल्दी मिलाएं। इस पैक को चेहरे और गले पर लगाएं। सूखने पर या 15 मिनट बाद धो लें।